Zuma: ‘Ons moet Wes-Kaap terugvat’President Jacob Zuma. Foto: SAPA “Ons moet die provinsie terugvat,” het Zuma aan pendelaars by die Nyanga-treinstasie gesê. Zuma het Dinsdag in Nyanga en Phillipi rondgestap om voorbrand te maak vir die ANC se 103de verjaarsdagvieringe wat die week in Kaapstad plaasvind. Zuma en sy gevolg van lyfwagte en swaar gewapende polisiebeamptes se eerste stop was in Phillipi waar hy deur ŉ klein groep inwoners gegroet is. Hilda Sekeleni (75) het aan die president gesê sy bly in ŉ twee slaapkamer huis saam met haar nege kleinkinders en dat haar pensioen nie genoeg is om vir die kinders te sorg nie. Sekeleni het gesê die kinders deel ŉ bed en dat van hulle op die grond moet slaap. Volgens Sekeleni het Zuma gesê alles sal oukei wees. Op ŉ vraag aan Sekeleni of sy Zuma glo, het sy geantwoord: “Ek wil hom glo maar ek doen nie.” Zuma het die inwoners genooi om Saterdag se byeenkoms by die Kaapstad-stadion by te woon om die ANC se totstandkoming te vier. Hy het hulle ook aangemoedig om die tydens die plaaslike verkiesings in 2016 vir die ANC te stem. Zuma het gesê die Wes-Kaapse regering, waarvan die DA in beheer is, stel slegs belang om dienste aan die wit gemeenskappe in die provinsie te verskaf.